Virallinen lehti nro C 158 , 25/05/1998 s. 0008



KIRJALLINEN KYSYMYS E-2475/97 komissiolle esittäjä(t): Hiltrud Breyer (V) (16. heinäkuuta 1997) Aihe: Umpieritystä vahingoittavat kemialliset aineet 1. Koska PVC-muovista valmistetut leikkikalut vedettiin pois markkinoilta Tanskassa, Italiassa ja Espanjassa sen jälkeen, kun Tanskan ympäristösuojeluvirasto näytti toteen, että vauvoille aiheutuu vaaraa liuenneesta muovista heidän imiessään muovista valmistettuja leikkikaluja, mihin toimenpiteisiin komissio aikoo ryhtyä yhdessä leikkikaluteollisuuden kanssa? 2. Aikooko komissio osallistua tätä ongelmaa tutkimaan asetetun leikkikaluteollisuuden kansainvälisen työryhmän toimintaan ja aikooko komissio varmistaa, että sille annetaan tietoja työryhmän tutkimusten tuloksista? 3. Onko komissio keskustellut teollisuuden kanssa vaihtoehdoista pyrittäessä korvaamaan teollisuuden tuottamissa tuotteissa esiintyvät tunnetut umpieritystä vahingoittavat kemialliset aineet terveellisimmillä aineilla? Jos ei ole, milloin komissio aikoo aloittaa keskustelut ja aikooko se antaa yhteisön rahoitusta tätä tarkoitusta varten? 4. Onko komissio myös sitä mieltä, että teollisuuden olisi kannettava vastuunsa tuottamistaan tuotteista ja vastattava välittömästi kysymyksiin, jotka koskevat lopullisille käyttäjille mahdollisesti aiheutuvia vaaroja? 5. Aikooko komissio hyväksyä tiettyjen teollisten yhdistysten kategoriset lausumat siitä, etteivät tietyt plastisoimisaineet kuten ftaalit ja bisfenol A ole hormoneille vahingollisia kemiallisia aineita huolimatta yhä useammin saaduista tieteellisten tutkimusten tuloksista, joiden mukaan näillä aineilla on hormoneille vahingollisia vaikutuksia? 6. Kemianteollisuus on vastannut hormoneille vahingollisista kemiallisista aineista esitettyihin riippumattomien tiedemiesten huolestuneisuutta herättäviin lausuntoihin suuntaamalla omaa tutkimustaan epäiltyihin tuotteisiin. Saako komissio käsiteltäväkseen kaikki teollisuuden suorittamien tutkimusten tulokset, jotka liittyvät epäiltyihin umpieritystä vahingoittaviin kemiallisiin aineisiin? Aikooko komissio antaa nämä tulokset Euroopan parlamentin jäsenten käsiteltäviksi? 7. Onko komissio huolestunut siitä, ettei sellaisten teollisuuden rahoittamien tutkimusten tuloksia anneta julkisuuteen, joiden tulokset ovat ristiriidassa teollisuuden intressien kanssa? Komission jäsenen Martin Bangemannin komission puolesta antama yhteinen vastaus kirjallisiin kysymyksiin E-2474/97 ja E-2475/97 (5. marraskuuta 1997) Komissio on tietoinen asiasta, johon viitattiin umpieritystä vahingoittavina kemiallisina aineina (katso vastaukset suullisiin kysymyksiin, joita esittivät kyselytunnilla Tom Spencer parlamentin maaliskuun 1997 istuntojaksolla, H-114/97 ((Keskusteltavat aiheet Euroopan parlamentissa (maaliskuu 1997). )), ja Carlos Pimenta kesäkuun 1997 istuntojaksolla, H-423/97 ((Keskusteltavat aiheet Euroopan parlamentissa (kesäkuu 1997). ))). Viime tammikuussa komissio valtuutti Euroopan standardointikomitean (CEN) perustamaan teknisen komitean 52 (leikkikalut) alaisen työryhmän, joka käsittelisi nimenomaan leluissa käytettäviä orgaanisia yhdisteitä. Sen tehtäviin kuuluisi myös leluissa käytetyn polyvinyylikloridin (PVC) vaikutusten yksityiskohtainen arviointi lelujen turvallisuutta koskevan jäsenvaltioiden lainsäädännön lähentämisestä annetun direktiivin 88/378/ETY 2 artiklan 1 kohdan ja liitteessä III olevan II osan 3 kohdan mukaisesti ((EYVL L 187, 16.7.1988. )). Työryhmän tulokset sisällytetään Euroopan lelujen turvallisuutta koskevaan standardiin EN 71. Sekä komissio että leluteollisuuden edustajat samoin kuin eurooppalaiset kuluttajajärjestöt ja kansalliset standardointilaitokset ottavat osaa työryhmän työskentelyyn. Komissio toimii tiiviissä yhteistyössä leluteollisuuden edustajien kanssa ja komissiolle on annettava tiedoksi kaikki kansainvälisen leluteollisuusneuvoston (ICTI) työryhmän tätä asiaa koskevien tutkimusten tulokset. Komissio tukee useita hankkeita, joissa tutkitaan umpieritystä vahingoittavien kemiallisten aineiden seulontatestejä. Useita umpieritystä vahingoittavia aineita koskevia tutkimusprojekteja tuetaan kustannustenjakoperiaatteella Ympäristö ja ilmasto- sekä Biomed II -tutkimusohjelmissa. Nämä ohjelmat valittiin avointen ehdotuspyyntöjen ja riippumattoman tieteellisen arvioinnin jälkeen. Teollisuusyhteistyön osalta komissio osallistuu tutkimuskuluihin enintään 50 prosentilla. Yksi hankkeiden tärkeä osa on tiedottaa laajalti tutkimustuloksista. Komissio on tietenkin samaa mieltä siitä, että teollisuuden olisi tunnettava vastuuta tuotteistaan ja reagoitava viivyttelemättä loppukäyttäjiä mahdollisesti uhkaavista vaaroista esitettyihin huoliin. Tämän vuoksi komissio on aktiivisesti kehittänyt alan tutkimusta ja samoin leluteollisuus on itse perustanut asiaa käsittelevän työryhmän. Lisäksi olemassa olevien aineiden vaarojen arvioinnista ja valvonnasta annetun neuvoston asetuksen 793/93 ((EYVL L 84, 5.4.1993. )) perusteella komissio on valinnut jäsenvaltioita kuultuaan noin 100 kemiallista ainetta, jotka on sisällytetty kolmeen sellaisten ensisijaisten aineiden luetteloon, jotka vaativat perusteellista arviointia ihmisiin tai ympäristöön mahdollisesti kohdistuvien vaikutusten vuoksi. Terveysriskin arviointi sisältää suvunjatkamiskykyä tutkivan kokeen, joka kattaa myös umpieritystä vahingoittavat aineet. Muita spesifisempiä umpieritystä vahingoittavien aineiden havaitsemiseksi kehitettyjä määritysmenetelmiä arvioidaan parhaillaan. Ensisijaisten aineiden valinnan jälkeen jäsenvaltioiden viranomaisia edustaville esittelijöille annetaan tehtäväksi arvioida yhtä näistä aineista koskevat teollisuuden edustajien toimittamat tiedot ja laatia riskinarviointikertomus jäsenvaltioiden käsiteltäväksi. Riskinarvioinnin perusteella esittelijä voi ehdottaa tarvittaessa strategiaa kyseisestä aineesta ihmisille ja ympäristölle aiheutuvien riskien rajoittamiseksi. Riskinarvioinnin tulokset ja suositeltu strategia hyväksytään yhteisön tasolla, minkä jälkeen komissio julkaisee ne. Komissio voi sitten esittää yhteisön toimenpiteitä asianmukaisen lainsäädännön muodossa. Kolme ftalaattia (di-n-butyyliftalaatti (DBP), bis(2-etyyliheksyyli)ftalaatti (DEHP) ja bentsyylibutyyliftalaatti (BBP)), jotka on mainittu mahdollisina umpieritystä vahingoittavina aineina, ovat asetuksessa 793/93 mainittuja ensisijaisia aineita. Tilanne niiden kohdalla on seuraavanlainen: - Di-n-butyyliftalaatti (DBP) on mainittu ensisijaisena aineena ensimmäisessä ensisijaisten aineiden luettelossa, joka on komission asetuksen (EY) 1179/94 liitteenä ((EYVL L 131, 26.5.1994. )). Tämän aineen kohdalla Alankomaat on nimitetty esitteleväksi jäsenvaltioksi. Riskiarviointikertomuksen odotetaan valmistuvan joulukuussa 1997. - Bis(2-etyyliheksyyli)ftalaatti (DEHP) on mainittu ensisijaisena aineena toisessa ensisijaisten aineiden luettelossa, joka on komission asetuksen (EY) 2268/95 liitteenä ((EYVL L 231, 28.9.1995. )). Tämän aineen kohdalla Ruotsi on nimitetty esitteleväksi jäsenvaltioksi. Riskinarviointikertomuksen odotetaan valmistuvan vuoden 1998 toisella puoliskolla. - Bentsyylibutyyliftalaatti (BBP) on mainittu ensisijaisena aineena kolmannessa ensisijaisten aineiden luettelossa, joka on komission asetuksen (EY) 143/97 liitteenä ((EYVL L 25, 28.1.1994. )). Tämän aineen kohdalla Norja on nimitetty esittelijäksi. Bifenoli A on ehdolla seuraavaan (neljänteen) ensisijaisten aineiden luetteloon, joka liitetään luultavasti vuoden 1998 kuluessa hyväksyttävään komission asetukseen. Komissio seuraa umpieritystä vahingoittavia aineita koskevaa tutkimusta, eikä sen tiedossa ole, että kemianteollisuus olisi kieltäytynyt tätä alaa koskevasta yhteistyöstä. Vaikka teollisuudella ei olekaan velvollisuutta ilmoittaa kaikkia tietoja komissiolle, teollisuuden on toimitettava kemiallisia aineita koskevia tietoja tiettyjen yhteisön lainsäädännössä (esim. asetuksessa 793/93) säädettyjen velvoitteiden mukaisesti. Olemassa olevia (eli kaupallisessa käytössä olevia) aineita koskevasta ohjelmasta saadut tiedot julkaistaan CD-ROMina.